**Lakivaliokunnan mietintö 6/2015 kirkkohallituksen esityksestä 7/2015**

**Kirkon kansainvälisten ja ekumeenisten yhteyksien rahaston sääntöjen muutos**

Asianro 2015-00610

Kirkolliskokous on täysistunnossaan 3 päivänä marraskuuta 2015 lähettänyt lakivaliokunnalle otsikossa mainitun asian. Lakivaliokunnalla on ollut käytettävänään kirkon laintarkastustoimikunnan lausunto 6/2015. Lakivaliokunnan työskentelyyn on asiantuntijana osallistunut professori Veli-Pekka Viljanen. Lakivaliokunta on kuullut asiantuntijoina kirkkoneuvos Kimmo Kääriäistä ja kirkkoneuvos Pirjo Pihlajaa.

**1. Kirkkohallituksen esitys**

Esityksessä ehdotetaan muutettavaksi Kirkon kansainvälisten ja ekumeenisten yhteyksien rahaston sääntöjä siten, että niissä otetaan huomioon lainsäädännön muutokset.

Sääntöjen 4 §:n mukaan rahaston varojen käytöstä päättää kirkon ulkoasiain neuvosto paitsi peruspääoman osalta, josta päättää kirkolliskokous. Kirkon keskushallintouudistuksen tullessa voimaan 1.1.2016 kirkon ulkoasian neuvosto lakkaa. Koska piispainkokouksen tehtävänä on jatkossa käsitellä kirkon ekumeenisia suhteita, on perusteltua, että kansainvälisten ja ekumeenisten yhteyksien rahaston varoista päättää piispainkokous.

Sääntöjen 3 §:n mukaan rahaston varat hoidetaan Kirkon keskusrahaston muiden varojen yhteydessä noudattaen, mitä Kirkon keskusrahastosta annetussa laissa ja sanotun lain täytäntöönpanosta annetussa asetuksessa säädetään ja Kirkon keskusrahaston taloussäännössä määrätään. Laki kirkon keskusrahastosta (895/1941) on kumottu lailla 1012/2012, joka tuli voimaan 1.1.2013. Samalla kumoutui lain nojalla annettu asetus. Nykyään kirkon keskusrahaston varojen hoidosta säädetään kirkkolaissa ja kirkkojärjestyksessä.

Sääntömuutoksen on tarkoitus tulla voimaan 1 päivänä tammikuuta 2016.

**2. Lakivaliokunnan kannanotto**

Lakivaliokunta toteaa, että kysymys on teknisluonteisista muutoksista, jotka johtuvat lainsäädännön muutoksista.

Lakivaliokunta pitää perusteltuna kirkkohallituksen esitystä, että kirkon keskushallintouudistuksen tultua voimaan päätösvalta kansainvälisten ja ekumeenisten yhteyksien rahaston varoista siirtyy piispainkokoukselle, joka jatkossa käsittelee kirkon ekumeenisia suhteita. Lakivaliokunta pitää tarkoituksenmukaisena, että rahaston varoja hoidetaan edelleen kirkon keskusrahaston muiden varojen yhteydessä.

Lakivaliokunta on tehnyt laintarkastustoimikunnan ehdotusten mukaisesti sääntömuutosehdotuksiin teknisiä ja kielellisiä korjauksia.

Lakivaliokunta toteaa, että sääntöjen muutoksen on syytä tulla voimaan samana päivänä kuin kirkolliskokouksen 9 päivänä toukokuuta 2014 hyväksymä kirkon keskushallinnon uudistamista koskeva kirkkolain muutos.

**3. Lakivaliokunnan ponsiesitys**

Edellä esitetyin perustein lakivaliokunta esittää, että kirkolliskokous tekisi päätöksen, jolla

*muutetaan* kirkon kansainvälisten ja ekumeenisten yhteyksien rahaston sääntöjen 3 ja 4 § seuraavasti:

3 §

Rahaston varat hoidetaan kirkon keskusrahaston muiden varojen yhteydessä noudattaen, mitä kirkon keskusrahaston varojen hoidosta kirkkolaissa (1054/1993) ja kirkkojärjestyksessä (1055/1993) säädetään sekä kirkon keskusrahaston taloussäännössä määrätään.

4 §

Rahaston varojen käytöstä päättää piispainkokous. Rahaston peruspääoman (poist.) käytöstä päättää kuitenkin kirkolliskokous.

\_\_\_\_\_\_\_\_\_\_

Tämä päätös tulee voimaan samana päivänä kuin kirkolliskokouksen 9 päivänä toukokuuta 2014 hyväksymä kirkkolain muutos.

4 päivänä marraskuuta 2015

Lakivaliokunnan puolesta

Antti Savela Ritva Saario

puheenjohtaja sihteeri

Asian käsittelyyn ovat ottaneet osaa puheenjohtaja Savela sekä jäsenet Ansaharju, Hallamaa, Hiitola, Kaisanlahti, Kalliala, Leppänen, Lindbäck, Nurmi, Ojala, Rossi, Seppälä, Tervonen, Viitala, Vuorikari, Yliluoma ja Ylä-Autio